O tragedie rutieră a avut loc vineri, la orele după-amiezii, pe o șosea din județul Satu Mare, acolo unde o fetiță de numai 3 anișori a murit. Se pare că de vină ar fi un șofer care a adormit la volan.
În jurul orei 14.30, Inspectoratul pentru Situații de Urgență Someș al județului Satu Mare a fost solicitat, prin apel la 112, să intervină cu toate utilajele din dotare la un accident rutier produs între trei autoturisme în localitatea Ciuperceni.
Deplasați la locul indicat, salvatorii au găsit un accident în lanț, cu trei mașini implicate. Din informațiile oferite de cei de la PresaSM, se pare că un bărbat, aflat la volanul unei mașini, pe raza localității Ciuperceni, ar fi adormit la volan.
În momentul următor, ar fi pătruns pe contrasens și a intrat în coliziune frontală cu o mașină, condusă regulamentar, de către o femeie. În această mașină se afla soacra șoferiței și copilul ei, o fetiță în vârstă de 3 ani.
Cel mai mult a avut de suferit micuța din mașina femeii. Aceasta a intrat în stop cardio-respirator. Zeci de minute, echipajele de prim ajutor au încercat să o resusciteze. În ciuda eforturilor depuse de medici, fetița nu a mai putut fi salvată.
”Ajunși la locul intervenției, pompierii militari au identificat cinci persoane implicate dintre care un minor cu vârsta de aproximativ 3 ani, care se afla în stop cardio-respirator. Echipajele medicale prezente au acționat cu celeritate pentru aplicarea manevrelor de resuscitare și acordarea îngrijirilor medicale.
În ciuda eforturilor depuse de către personalul medical specializat, a fost declarat decesul minorului. Două victime au fost transportate, conștiente, cu politraumatisme la Unitatea de Primiri Urgențe Satu Mare”, anunță ISU.
De notat că o a treia mașină, condusă de un alt bărbat, a ajuns în șanțul de pe marginea drumului. Șoferul a încercat să evite cele două autoturisme care au intrat în coliziune frontală. În total, vorbim despre trei victime.
IPJ Satu Mare a emis un comunicat în urma acestui accident. Se precizează că șoferul vinovat de acest accident ar avea 49 de ani. ”La data de 17 mai, în jurul orei 14.27, polițiștii din cadrul Inspectoratului de Poliție Județean Satu Mare au fost sesizați despre producerea unui eveniment rutier, pe raza localității Ciuperceni.
Ajunși la fața locului, polițiștii rutieri au constatat faptul că un conducător auto, de 49 de ani, aflat la volanul unui autoturism, ar fi intrat în coliziune cu un alt autoturism care circula din sens opus, condus de o tânără, de 20 ani”.